Spesiale begrafnis vir Zoeloekoning aangekondigZoeloekoning Goodwill Zwelithini, in tradisionele drag (August 2000) (Foto: Rajesh Jantilal/AFP Photo) Pres. Cyril Ramaphosa het aangekondig dat koning Goodwill Zwelithini kaBhekuzulu met ŉ kategorie 1- amptelike begrafnis ter ruste gelê sal word. Die begrafnis sluit seremoniële elemente in wat deur die Suid-Afrikaanse Nasionale Weermag verskaf sal word. Die landsvlag sal vanaf Saterdag ook landswyd halfstok hang tot met die aand van die begrafnisdiens. Maroela Media het vroeër berig die Zoeloekoning is Vrydag in die vroeë oggendure ná ŉ lang siekbed oorlede. Die president het sy innige meegevoel betuig met die koninklike familie, die Zoeloevolk en die mense van KwaZulu-Natal en daar buite. Besonderhede van die begrafnis sal binnekort aangekondig word. Koning Zwelithini sal vir ŉ paar dae lank in staatsie lê by die koninklike paleis in Nongoma, in die noorde van KwaZulu-Natal.